Martiño Noriega

**Martiño Noriega Sánchez**, nado na Coruña o 22 de febreiro de 1975, é un médico e político galego.

## Traxectoria 
Criado no ensanche compostelán, desde os 6 anos viviu no concello de Teo. Licenciado en Medicina pola Universidade de Santiago de Compostela, realizou a especialidade en Medicina de Familia na área de Santiago de Compostela. Traballou en Atención Primaria da Comarca de Compostela e tamén como médico coordinador na Fundación de Urxencias Sanitarias do 061. DEA en Saúde Pública pola USC. En marzo do 2020 no comezo da pandemia da COVID, reincorporouse á Atención Primaria como médico de familia na área sanitaria de Santiago-Barbanza.

### Carreira política 
miniatura|Martiño Noriega manifesta a súa aposta por gañar en Santiago antes das eleccións municipais de 2015.
Despois de militar na asociación de estudantes universitarios CAF e de ser representante dos estudantes no claustro da Universidade de Santiago, dende 1995 comezou o traballo político no BNG de Teo e en 1999 converteuse en voceiro desta formación no concello. En 2006 entrou no Consello Nacional do BNG, e logo das eleccións municipais de 2007 converteuse en alcalde de Teo, cun goberno en minoría. En 2011 volveu ser elixido alcalde ao acadar a maioría absoluta.

Como membro e vicevoceiro do colectivo Encontro Irmandiño abandonou o BNG en febreiro de 2012, pasando en xullo dese mesmo ano a formar parte do movemento político ANOVA-Irmandade Nacionalista, desenvolvendo nunha primeira etapa o seu traballo político como responsable de Acción Institucional. En xullo do 2013, despois da celebración da I Asemblea Nacional desta organización política, foi elixido Coordinador Nacional. En novembro do 2014, despois da celebración da II Asemblea Nacional de Anova, Martiño Noriega foi elixido Portavoz de Anova xunto a Xosé Manuel Beiras.

En maio de 2015 encabezou unha candidatura de unidade popular en Santiago, Compostela Aberta, que resultou a lista máis votada nas municipais do 24 de maio. O 13 de xuño deste ano foi investido alcalde de Santiago de Compostela, sucedendo ao *popular* Agustín Hernández.

En setembro de 2018 anunciou a súa intención de volver a concorrer como candidato á alcaldía para as eleccións municipais en maio de 2019, coa idea de repetir co mesmo equipo de goberno para tratar de dar continuidade ó capital político e á experiencia acumulada.

Nas eleccións municipais de 2019 perdeu a alcaldía en favor de Xosé Antonio Sánchez Bugallo, candidato do PSdeG, tras pasar a sela terceira forza política. Concorreu na candidatura de Galicia en Común nas Eleccións ao Parlamento de Galicia de 2020, a cal non logrou representación algunha. Tralos comicios, en xullo de 2020, renunciou á súa acta de concelleiro.
[miniatura|300px|[Benito Portela, Marta Lois, Antón Sánchez García, María García Gómez, Xulio Ferreiro e Martiño Noriega en 2022.]]
En setembro de 2022 volveu ser portavoz nacional de Anova, cargo que compatibiliza co seu traballo como médico de familia.

Publicou artigos de opinión en diferentes xornais como *Público*, *A Nosa Terra*, *elDiario.es*, *La Voz de Galicia*, *Sin Permiso* ou *El Correo Gallego*. Dende setembro de 2021 a 2023 mantivo unha colaboración semanal no xornal *Nós Diario*.

## Vida persoal
É parella de Antía Otero, con quen ten unha filla e un fillo.

## Obra publicada 
* *Por un común denominador. A esquerda da nación*. 2.0 editora (2011).
* *Os médicos tamén enferman* (2025). Santiago: Alvarellos. 130 páxs. ISBN 978-84-18567-76-6.

### Obras colectivas 
* *Á beira de Beiras. Homenaxe nacional*, Galaxia (2011)
* *Unha cesta de pombas e mazás. Homenaxe a Isaac Díaz Pardo*, Edita. Academia Real Isaac Díaz Pardo. (2013)
* *Entrementres. Ensaios para unha nova cultura política*. Corsárias Editora. (2014)
* *A contradición permanente. Conversas sobre cinco anos de política convulsa (2012-2017)*. Libro de conversas co poeta é xornalista Daniel Salgado. Edicións Xerais (2017)

## Notas 
## Véxase tamén 
### Bibliografía 
* *A contradición permanente. Conversa sobre cinco anos de política convulsa (2012-2017)*, con Daniel Salgado, 2017.

### Outros artigos 
* Compostela Aberta
* Eleccións municipais en Teo
* Eleccións municipais en Santiago de Compostela
* Alcaldes de Santiago de Compostela